Temple-Jones waarsku Blitsbokke | Netwerk24
Temple-Jones waarsku Blitsbokke
Deur Marnus Kok 25 Julie 2021 12:18
Die Blitsbokke vandeesweek op die oefenveld in Kagoshima. Van links is Kurt-Lee Arendse, Impi Visser, Ruhan Nel en Stedman Gans. Foto: Gallo Images
Die Blitsbokke begin hul aanslag om die goue medalje by die Spele Maandag teen Ierland in Tokio.
"Suid-Afrika sal 'n hoogs gemotiveerde en goed afgerigte span teëkom. Vir die laaste vier of vyf jaar was dit die span se mikpunt om aan die Spele deel te neem," sê Temple-Jones.
"Suid-Afrika is saam met spanne soos Nieu-Seeland en Fidji een van die gunstelinge om te wen. Ierland gaan beslis probeer om die Blitsbokke te teiken. Die Suid-Afrikaners sal op hul beste moet wees en hulle kan hulle maar vir 'n fisieke stryd regmaak. Die Ierse spelers het goeie vaardighede en sal die wedstryd na die Blitsbokke neem."
Anders as die Blitsbokke wat een van die gunstelinge is om die goue medalje by die Spele te wen en reeds drie seisoene die algehele wenner van Wêreldrugby se sewesreeks was, het Ierland 'n meer beskeie paadjie gestap.
Allan Temple-Jones is deesdae deel van die Haaie se afrigtingspan nadat hy tevore by die Blitsbokke en Ierse sewesspan betrokke was. Foto: Gallo Images
Dié span kon die eerste keer vir die 2019-'20-seisoen daarin slaag om as 'n kernspan aan die wêreldreeks deel te neem. Boonop moes die Iere nog in Junie aan 'n kwalifiserende toernooi in Monaco deelneem in 'n poging om vir die Spele te kwalifiseer.
Tog glo Temple-Jones, wat in 2016 'n lid van die Blitsbok-afrigtingspan by die Spele in Rio de Janeiro was, dit alles kan in Ierland se guns tel.
"Hulle het die bykomende voordeel gehad dat hulle aan die kwalifiserende toernooi in Monaco deelgeneem het, so hulle het goeie wedstrydtyd gekry. Ek ken die (Ierse) spelers nogal goed. Dit is 'n wonderlike groep ouens wat bereid is om vir mekaar te werk," sê Temple-Jones.
"Dan het jy ouens met die X-faktor soos Terry Kennedy en Jordan Conroy, dit is spelers wat ongelooflike vaart het. Hulle het 'n paar bedreigings, maar ek weet ook Neil (Powell, afrigter van die Blitsbokke) het hulle fyn dopgehou."
Temple-Jones, wat hom vanjaar by die Haaie se afrigtingspan in Durban aangesluit het, verwag dat Ierland baie fisiek sal wees en gaan probeer om die Blitsbokke by die afbreekpunte te teiken.
Kan Ierland die Blitsbokke verras?
"As die Iere hul besit oppas en akkuraat by die afbreekpunte is, sal hulle 'n groot bedreiging vir Suid-Afrika inhou," sê Temple-Jones.
"As jy geld moet verwed, sal dit op Suid-Afrika wees omdat die span meer ervare is. Maar die ervaring van Monaco sal die Iere hoogs mededingend maak."
• Blitsbokke se bepalings vir Maandag (SA tyd): 03:58: t. Ierland, 11:58: t. Kenia (albei op SS Rugby).